Diari Oficial de la Generalitat Valenciana


Sumari del DOGV 7005, del 17-04-2013 (2013/3558)

RESOLUCIÓ d'11 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i el Patronat Municipal de Turisme de Castelló de la Plana, per a l'establiment de la nova oficina d'informació turística «Tourist Info Plaça Major Castelló».
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7005

Data del DOGV
:   17-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3558


Data del document
:   11-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'11 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i el Patronat Municipal de Turisme de Castelló de la Plana, per a l'establiment de la nova oficina d'informació turística «Tourist Info Plaça Major Castelló». [2013/3558]  
L'Agència Valenciana del Turisme i el Patronat Municipal de Turisme de Castelló de la Plana han subscrit, prèvia tramitació reglamentària, el 27 de març de 2013, el conveni de col·laboració per a l'establiment de la nova oficina d'informació turística «Tourist Info Plaça Major Castelló».  
De conformitat amb allò que s'ha sol·licitat per l'Agència Valenciana del Turisme, segons el que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 257/2013, i que figura com a annex d'esta resolució.  
  
Valencia, 11 d'abril de 2013.- La directora general del Secretariat del Consell i Relacions amb Les Corts: Marta Martí Arador.  
  
A la ciutat de Castelló de la Plana, 27 de març de 2013.  
  
Reunits  
D'una part, Máximo Buch Torralva, conseller d'Economia, Indústria, Turisme i Ocupació de la Generalitat i president de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 4 del Decret 188/2012, de 21 de desembre, pel qual s'aprova el Reglament Orgànic i funcional de la Conselleria d'Economia, Indústria, Turisme i Ocupació. El domicili de la referida entitat de dret públic, a efectes del present document, és el siti a València, avinguda d'Aragó, número 30, planta octava.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que estableix l'article 2 del Decret 20/2012, de 7 de desembre, del president de la Generalitat, pel qual s'anomenen consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que estableix el número 1 de l'article 5 del referit Decret 209/2004, de 8 d'octubre, estant facultat per a este acte en virtut del que disposa la lletra e del número 2 del esmentat article 5.  
D'altra, Juan Alfonso Bataller Vicent, alcalde-president de l'Ajuntament de Castelló de la Plana i president del Patronat Municipal de Turisme de Castelló de la Plana, que intervé en nom i representació del Patronat Municipal de Turisme de Castelló de la Plana. La seua legitimació i representació per a este acte deriva de la condició i càrrec de president nat del esmentat organisme.  
Tots els compareixents,  
  
Exposen  
  
I. Que constitueix la finalitat de l'Agència Valenciana del Turisme, entre altres aspectes, l'execució, la coordinació i l'impuls d'accions de promoció i desenvolupament del sector turístic, a la Comunitat Valenciana, i potenciar l'esmentada oferta, mitjançant la comercialització, la informació i la difusió del producte turístic de la Comunitat Valenciana, i en general la realització de les activitats necessàries per a una millor promoció de l'oferta turística de la Comunitat Valenciana.  
D'acord amb l'esmentada finalitat, l'Agència Valenciana del Turisme té aprovats entre altres programes per a l'any 2013 el corresponent a la Xarxa d'Oficines d'Informació Turística, destinat al manteniment i ampliació d'una xarxa d'estes característiques, que siga homogènia quant a la seua cobertura, contingut informatiu, instruments de suport i mecanismes interactius d'esta, per tal d'oferir al visitant de la Comunitat Valenciana un conjunt integral de serveis, amb la finalitat de millorar el grau de satisfacció dels turistes i la comunicació i difusió dels productes turístics de la Comunitat Valenciana.  
  
II. Que la Generalitat compta des de 1979 amb una oficina Tourist Info pròpia en la ciutat de Castelló, denominada «Tourist Info Castelló», estratègica per la seua ubicació en la capital de la província i element clau d'articulació territorial i coordinació de la Xarxa Tourist Info en la província, que s'emplaça en l'actualitat en el carrer Major, 76, baix, de la ciutat de Castelló de la Plana.  
III. Que, amb data de 2 de juliol de 2003, es va subscriure un conveni de col·laboració amb el Patronat Municipal de Turisme de Castelló de la Plana amb la finalitat que l'oficina d'informació turística anomenada «Tourist Info Grao de Castelló» s'integrara en la Xarxa Tourist Info de la Comunitat Valenciana.  
Ambdos institucions compareixents acordaren al seu moment col·laborar per a coordinar l'esmentat servici d'informació turística amb l'oficina Tourist Info Castelló, de titularitat própia de l'Agència Valenciana del Turisme, així com la coordinació de tots aquells servicis que pogueren impulsar-se i posar-se en marxa en el futur.  
IV. Que l'Agència Valenciana del Turisme, i el Patronat Municipal de Castelló de la Plana tenen la disposició de reforçar la seua col·laboració en esta matèria, disposant d'una nova oficina d'informació turística, que es denominarà «Tourist Info Plaça Major Castelló», per a traslladar a estes noves dependències l'oficina pròpia de la Generalitat Tourist Info Castelló, per quant es considera de gran interés esta actuació, que suposa una optimització dels recursos existents, reducció de gastos, potenciació de la qualitat dels servicis que es presten als ciutadans, per al foment i promoció turística de la ciutat de Castelló de la Plana i de la Comunitat Valenciana.  
La nova Tourist Info prestarà servicis d'informació i acollida al turista de la ciutat, promocionant l'oferta, servicis i recursos turístics tant de Castelló de la Plana, com del conjunt de destinacions turístiques de la Comunitat Valenciana, per mitjà de l'articulació conjunta d'accions que responguen a les estratègies de màrqueting i comunicació turística en destinació que duguen a terme ambdós entitats.  
A tals efectes, ambdós parts estan disposades a assumir els compromisos i obligacions que més avant s'establixen i coincidixen a assenyalar com a instrument idoni d'articulació de les condicions en què es va a realitzar la col·laboració de les descrites actuacions, l'atorgament d'un nou conveni de col·laboració entre l'Agència Valenciana del Turisme, i el Patronat Municipal de Turisme de Castelló de la Plana.  
  
Per l'exposat, les parts es reconeixen capacitat legal suficient per a este acte, i en la representació que ostenten, lliure i espontàniament,  
  
  
Acorden  
  
Primer. L'Agència Valenciana del Turisme es compromet a prestar la seua col·laboració al Patronat Municipal de Turisme de Castelló de la Plana, en el desenvolupament del Programa de la Xarxa Tourist Info, i cooperant a l'establiment d'una nova oficina d'informació turística emplaçada a la Plaça de l'Herba, s/n, que quedarà integrada en la Xarxa Tourist Info de la Generalitat. Aquest programa té com a finalitat oferir un ampli servei d'informació de l'oferta turística del conjunt de la Comunitat Valenciana i, en particular en este cas, de la ciutat de Castelló de la Plana.  
A estos efectes, perquè l'Agència ubique l'oficina, el Patronat disposará unes instal·lacions que reunisquen les condicions adequades per a això, l'Agència no asumirá cap despesa derivada de la rehabilitació, remodelació o millora del mateix, d'acord amb el que estableix el punt 1 del document que, com a annex núm. 1, s'adjunta al present conveni.  
  
Tanmateix, l'Agència no assumirà el cost econòmic de les despeses corrents derivades del funcionament de les oficines de turisme objecte del present conveni.  
  
Segon. La col·laboració a prestar per l'Agència Valenciana del Turisme, derivada d'este conveni, es refereix a les següents oficines Tourist Info emplaçades a la ciutat de Castelló de la Plana:  
- Tourist Info Grao de Castelló, passeig de Bonavista, núm. 28.  
- Tourist Info Plaça Major Castelló, plaça de l'Herba, s/n.  
I també es podrà ampliar a altres oficines d'informació turística o punts d'informació temporal municipals, sempre que hi haja acord exprés i escrit entre ambdós parts, mitjançant acords annexos de desenvolupament del present conveni.  
Per a això, les dues institucions signants es comprometen a adequar i coordinar els horaris i serveis de les oficines d'informació turística.  
  
A este efecte, es procedirà a fer una planificació conjunta dels horaris de totes les oficines Tourist Info de la ciutat de Castelló de la Plana, per tal de garantir el compliment d'este conveni.  
  
Tercer. La col·laboració a prestar per l'Agència Valenciana del Turisme es fonamenta, no tan sols respecte d'una infraestructura merament material, sinó també en dotar a les oficines Tourist Info objecte del present conveni de les tecnologies adequades per al desenvolupament efectiu de les bases de dades turístiques, en col·laboració amb l'Agència Valenciana del Turisme, l'accés efectiu als sistemes d'informació de l'Agència Valenciana del Turisme, l'intercanvi i la comunicació en les seues respectives funcions entre les diferents oficines de la Xarxa Tourist Info, com també en la formació del personal tècnic i informador.  
En concret, l'Agència Valenciana del Turisme, es compromet a prestar col·laboració i ajuda de la forma que a continuació es determina:  
  
A. Aportant, mitjançant la corresponent cessió d'ús, la imatge i la decoració íntegra de l'oficina pel que fa a mobiliari, retolació, cartelleria, suports de material informatiu, material de promoció, i de la infraestructura informàtica.  
Per a dur a terme l'esmentada cessió es formalitzarà el corresponent acte jurídic tal com preveuen els articles 90 i següents de la Llei 14/2003, de 10 d'abril, de Patrimoni de la Generalitat, previ informe del departament del qual depenen els béns, i valoració dels mateixos.  
  
La mencionada imatge en el seu conjunt respon al criteri homologat de la «Xarxa d'Oficines d'Informació Turística de la Generalitat-Tourist Info» conforme figura en el document que com a annex núm. 1 s'incorpora al present conveni.  
El mobiliari, la decoració, la infraestructura informàtica i altres elements no consumibles, objecte de la cessió d'ús a favor del Patronat Municipal de Turisme de Castelló de la Plana hauran de ser objecte d'inventari, havent-se d'atorgar una acta d'entrega d'estos elements.  
B. Aportant recursos humans adscrits a l'Agència Valenciana del Turisme, concretament dos informadors, que desenvoluparan la seua activitat en Tourist Info Plaça Major Castelló, a excepció del personal d'administració i coordinació, que mantindrà el seu lloc de treball en les dependències de la Generalitat en el carrer Major, 76, de Castelló.  
Aquest trasllat no modifica la relació laboral dels treballadors de l'Agència adscrits a Tourist Info Plaça Major Castelló, oficina pròpia de la Generalitat, que continuaran mantenint la seua dependència orgànica i funcional de l'Agència Valenciana del Turisme, com a plantilla de la mateixa amb caràcter general.  
C. Posant a disposició de les esmentades oficines Tourist Info, les bases de dades i la informació turística de caràcter public i no afectades per la Llei Orgànica 15/1999, de 13 desembre, de Protecció de dades de caràcter personal de què disposa l'Agència Valenciana del Turisme, tant en suport informàtic com documental.  
D. Possibilitant l'acció coordinada de les esmentades oficines Tourist Info amb la resta de les oficines de la xarxa de la Generalitat, mitjançant les visites periòdiques del coordinador designat per l'Agència Valenciana del Turisme per a estos fins.  
E. Col·laborant en la determinació del perfil professional del personal que preste els seus serveis en l'esmentada oficina, i també en la formació i el reciclatge professional d'este, mitjançant l'impuls de cursos, convocatòries de borses de formació i altres accions.  
F. Recolzant i millorant la qualitat dels suports informatius realitzats pel Patronat Municipal de Turisme de Castelló de la Plana per promocionar l'oferta turística local, mitjançant la coordinació i l'assessorament tècnic per a la realització de publicacions, material gràfic i audiovisual.  
G. Suport i millora de la gestió de la qualitat, com estratègia bàsica del servici que oferixen les oficines «Tourist Info», i aportar les ferramentes i els procediments per a la millora contínua dels processos i l'aplicació de criteris d'excel·lència en l'atenció al turista de Castelló de la Plana.  
Per a això, l'Agència Valenciana del Turisme posarà a disposició de les oficines objecte del present conveni els procediments de qualitat, les ferramentes estadístiques i els estudis de satisfacció de la xarxa «Tourist Info».  
  
Quart. Per altra banda, el Patronat Municipal de Turisme de Castelló de la Plana, al integrar-se a la Xarxa Tourist Info, es compromet a:  
A. Disposar d'unes instal·lacions que reunisquen les condicions necessàries pel adequat funcionament del servici en els termes descrits en l'annex I del present conveni, així com continuar aportant el personal necessari per a la prestació del servici en «Tourist Info Grao de Castelló».  
B. Procurar, en tot moment la qualitat en la prestació dels serveis per part de les oficines, amb un horari de funcionament i atenció al públic de caràcter flexible i perfectament adaptat al que amb caràcter general està establert pel conjunt de la Xarxa Tourist Info de la Generalitat.  
  
C. Mantenir la imatge de les oficines Tourist Info Grao de Castellón i Tourist Info Plaça Major Castelló, d'acord amb la de la Xarxa Tourist Info de la Generalitat. S'entén comprés en el concepte d'imatge, els elements decoratius, els uniformes del personal, el material d'informació, els rètols, etc. El Patronat haurà de comunicar a l'Agència Valenciana del Turisme qualsevol deteriorament o menyscabament que es produesca en el mobiliari i altre material subministrat per l'Agència Valenciana del Turisme. Haurà de ser objecte de consulta, també amb l'Agència Valenciana del Turisme qualsevol material o suport d'informació o publicitat que haja de ser distribuït en les esmentadades oficines de turisme.  
D. Consultar igualment amb l'Agència Valenciana del Turisme, amb el seu corresponent vist i plau, la instal·lació, utilització i manteniment de qualsevol altra base de dades distinta o eina informàtica que la substituesca, independentment de l'àmbit territorial que comprenga, i que requeresca l'ús dels propis equips informàtics cedits per l'Agència.  
  
E. Tenir a disposició dels turistes que visiten el municipi informació de tots les destinacions de la Comunitat Valenciana i col·laborar amb l'Agència Valenciana del Turisme en el manteniment del sistemes d'informació turística.  
F. Facilitar les accions necessaries per a la senyalització d'accés de les oficines de la Xarxa en la ciutat.  
G. Participar en els objectius de qualitat de la Xarxa «Tourist Info», així com en els seus sistemes d'arreplegada i intercanvi d'informació estadística, estudis, avaluació del servici, etc.  
H. Disposar de títol jurídic habilitant per a utilitzar les instal·lacions síties en la plaça de l'Herba, s/n, en què s'ubicarà la Tourist Info Plaça Major Castelló, sent esta obligació requisit necessari per a compliment dels compromisos adquirits per ambdós administracions amb la subscripció del present conveni.  
  
Cinqué. Si l'acompliment per part de l'Agència Valenciana del Turisme de les obligacions contemplades a l'acord tercer, apartat A, del present conveni, portaren aparellades la realització d'obra civil en l'oficina i no poguera ser assumida per l'Ajuntament, esta podrà ser escomesa per l'Agència a càrrec dels seus pressupostos, sempre i quan dispose de partida consignada a tal efecte. En qualsevol cas, es tractarà sempre d'obra menor, entesa esta com a obres de manteniment, condicionament, consolidació i obres puntuals, així mateix segons el significat d'estos que s'estableix a les normes urbanístiques del PGOU i les ordenances municipals concordants, i sempre que no afecten elements estructurals de l'edifici. En qualsevol cas, no correspondrà a l'Agència la obtenció dels permisos o llicències necessaris per a la realització de les obres, ni fer-se càrrec de quantes despeses es generen en concepte de impostos, taxes, arbitris o exaccions de qualsevol natura.  
En este supòsit, al finalitzar les obres, es formalitzarà l'acte jurídic de la cessió, que preveu la Llei 14/2003, de 10 d'abril, de Patrimoni de la Generalitat, acompanyada d'un inventari valorat dels bens la qual propietat es transfereix, posteriorment es complimentarà la escaient acta d'entrega de la cessió per part de l'Agència Valenciana del Turisme al Patronat d'aquells elements ocasionats amb motiu de les obres de reforma i decoració del local, axí com aquells inclosos dins el mobiliari; quedant subrogat al Patronat l'exercici de qualsevol accions, reclamacions o indemnitzacions que pogueren correspondre front al contractista o contractistes. Així mateix el Patronat es subrogarà en el lloc de l'Agència en qualsevol dret que li puga correspondre front al contractista o contractistes.  
  
Sisé. A fi de complir els objectius i obligacions derivats del present Conveni, es constituirà una Comissió Mixta de Seguiment.  
  
La esmentada Comissió, junt amb el control dels objectius i el compliment de les obligacions derivades del Conveni, resoldrà les discrepàncies que pogueren sorgir entre les parts firmants.  
La Comissió estarà composta per dos representants de cada una de les administracions firmants.  
  
Seté. Aquest conveni tindrà durada indefinida, encara que es podrà modificar o resoldre per acord d'ambdós parts, o a instància de l'Agència Valenciana del Turisme per incompliment per part del Patronat de les estipulacions previstes al mateix.  
També es podrà resoldre a instàncies d'una sola de les parts, amb un preavís de tres mesos per a donar per finalitzat el present conveni.  
  
  
Huité. Les parts, tanmateix, acorden resoldre el conveni subscrit el 2 de juliol de 2003 amb el Patronat Municipal de Turisme de Castelló de la Plana amb la finalitat de que la oficina d'informació turística anomenada «Tourist Info Grao de Castelló» s'integrarà en la Xarxa Tourist Info de la Comunitat Valenciana, en haver-se variat els efectes d'este conveni amb la inclusió de Tourist Info Plaça Major Castelló.  
Les parts compareixents, en la representació que cadascuna ostenta, una vegada llegit el present document, i en prova de conformitat amb el contingut íntegre, el subscriuen i signen, per duplicat exemplar, en el lloc i data al principi indicats.  
  
Máximo Buch Torralva  
Conseller d'Economia, Indústria, Turisme i Ocupació de la Generalitat i president de l'Agència Valenciana del Turisme.  
  
Juan Alfonso Bataller Vicent  
Alcalde-president de l'Ajuntament de Castelló de la Plana i president del Patronat Municipal de Turisme.  
  
  
ANNEX I  
  
1. Ubicació i espai  
La ubicació de l'oficina tindrà en compte la capacitat de trànsit de visitants, i també els punts d'alta concentració de públic.  
L'oficina tindrà com a mínim 50 m² per a ús públic, bany i un magatzem de 10 m². Els accessos per al públic han d'estar lliures de barreres arquitectòniques. Així mateix, l'estructura arquitectònica, tan interna con externa, del local designat pel Patronat, ha d'estar en perfectes condicions per a la immediata ocupació, i l'Agència Valenciana del Turisme no assumirà cap despesa derivada de la rehabilitació, remodelació o millora d'este, amb la excepció de l'establert al acord cinqué del cos del conveni, en els terminis del mateix.  
  
  
2. Imatge corporativa externa de l'oficina.  
Serà competència de l'Agència Valenciana del Turisme pel que fa a elements homogenis, i es deixarà un espai per a la retolació pròpia del municipi.  
  
3. Senyalització interna i espai d'informació.  
3.1. Senyalització interna:  
Tauler/anunci intern, el disseny del qual és competència de l'Agència Valenciana del Turisme, com a element homogeni de la Xarxa d'Oficines d'Informació Turística.  
3.2. Espai d'informació:  
En els espais d'atenció i acollida o recepció del visitant s'intal·laran suports que permeten la difusió de l'oferta turística del municipi i de la resta de la Comunitat Valenciana, diferenciant 3 tipus d'informació:  
  
- Material editat per l'Agència Valenciana del Turisme referit al conjunt de la Comunitat Valenciana.  
- Material editat pel Patronat i/o altres entitats locals que tinguen como objectiu difondre l'oferta turística del municipi i de la zona.  
  
- Material editat per les empreses privades que aporten informació sobre ofertes concretes d'interés per als visitants.  
  
4. Uniformes del personal  
Serà un element homogeni en el conjunt de la xarxa.  
  
5. Decoració general  
Contindrà imatges generals de la Comunitat Valenciana i específiques del municipi en qüestió.  
  
6. Acta d'entrega; estat de l'oficina.  
Es realitzarà un inventari del material que conté l'oficina, com també l'alçament d'un acta d'entrega del dit material.  
  
7. Horaris d'assistència al públic  
Estiu (de l'1 de juliol a l'1 d'octubre): \*   
De dilluns a dissabte de 10.00 a 14.00 i de 17.00 a 20.00 hores.   
Diumenge, de 10.00 a 14.00 i de 16.00 a 18.30 hores. Aquest horari regirà també en Setmana Santa/Pasqua.  
  
Hivern: \*  
De dilluns a divendres, de 10.00 a 14.00 i de les 16.00 a 18.30 hores.  
Dissabte i diumenge, de 10.00 a 14.00 hores.  
  
 (\*) Sense perjudici que el Patronat Municipal de Turisme de Castelló de la Plana programe horaris especials a causa de les temporades punta de recepció de visitants.